ቻይና ለአፍሪካ የ60 ቢሊየን ዶላር ድጋፍ ማዕቀፍን ይፋ አደረገች
-ቻይና ለአፍሪካ የምትሰጠውን የ60 ቢሊየን የአሜሪካ ዶላር ድጋፍ ማዕቀፍ ማዘጋጀቷን ይፋ አደረገች። ዛሬ በደቡብ አፍሪካ ጆሃንስበረግ በተጀመረው የቻይና አፍሪካ የጋራ ጉባኤ መክፈቻ ላይ ነው የአገሪቱ ፕሬዚዳንት ሺ ጂን ፒንግ ይፋ ያደረጉት።ማዕቀፉም ከወለድ ነፃ የሆነ ብድር እና በሺዎች ለሚቆጠሩ አፍሪካውያን የሚቀርብ ስልጠና እና ነፃ የትምህርት እድልን የሚያካትት ነው።የ60 ቢሊየን የአሜሪካ ዶላር ድጋፍ በሚቀጥሉት ሶስት ዓመታት ውስጥ የሚቀርብ ሲሆን፥ 10 የትብብር እቅዶችን የያዘ ነው።አገሪቱ በገባችው ቃል መሰረትም  200 ሺህ አፍሪካውያን ቴክኒሻኖችን ታሰለጥናለች እና ለሌሎች 40 ሺህ አፍሪካውያን ደግሞ የትምህርት እድሎችን ታቀርባለች።ፕሬዚዳንቱ በዝቅተኛ የኢኮኖሚ እድገት ደረጃ ላይ የሚገኙ የአፍሪካ አገራትን ያለባቸው እዳም እንደሚሰረዝ ነው ያስታወቁት።አገሪቱ በአፍሪካ መንገድ፣ ወደብ እና የባቡር መስመር ከመገንባት ባለፈ የማምረቻ ኢንዱስትሪዎች እንዲስፋፉም ድጋፍ እንደምታደረግ ነው የገለፁት።ቻይና አክራሪነት እና ሽብርተኝነትን በመዋጋቱ ከአፍሪካ ጋር ተባብራ እንደምትሰራ እና በየትኛውም አገር ፖለቲካ ውስጥ ጣልቃ እንደማትገባም አረጋግጠዋል።በጉባኤው መክፈቻ ላይ የአፍሪካ ህብረት ኮሚሽን ሊቀመንበር ኒኮሳዛና ዲላሚኒ ዙማ ቻይና በአፍሪካ እያከናወነች ያለችውን ስራ ቆጥረን ማሳየት እንችላለን ብለዋል በንግግራቸው።በጉባኤው ላይ የተለያዩ የአፍሪካ አገራት እና መንግስታት መሪዎች በመሳተፍ ላይ ይገኛሉ።(ኤፍቢሲ)